สภากาชาดไทย ชวนจิตอาสา บริจาคโลหิตเฉลิมพระเกียรติ สมเด็จพระนางเจ้าฯ พระบรมราชินี ตลอดเดือนมิถุนายน 2564
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ  สภากาชาดไทย กล่าวว่า เนื่องในโอกาสวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงเจริญพระชนมพรรษา 43 พรรษา 3 มิถุนายน 2564 ในโอกาสนี้ ศูนย์บริการโลหิตแห่งชาติ สภากาชาดไทย จัดทำโครงการ จิตอาสา บริจาคโลหิต  เฉลิมพระเกียรติ สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในโอกาสวันเฉลิมพระชนมพรรษา 43 พรรษา 3 มิถุนายน 2564  เพื่อให้พสกนิกรทั่วประเทศร่วมแสดงความจงรักภักดี ตลอดเดือนมิถุนายน โดยให้การบริจาคโลหิตเป็นกิจกรรมหนึ่งในการทำความดี เสียสละเพื่อส่วนรวม ส่งเสริมให้มีการบริจาคโลหิตอย่างต่อเนื่องทุก 3 เดือน ลดปัญหาการขาดแคลนโลหิตในสถานการณ์การแพร่ระบาดของโรค COVID-19 ที่ยังคงมีความต้องการโลหิตให้กับผู้ป่วยอีกจำนวนมาก สามารถร่วมบริจาคโลหิตได้ที่ ศูนย์บริการโลหิตแห่งชาติ หน่วยรับบริจาคโลหิตประจำที่ และภาคบริการโลหิตแห่งชาติ 12 แห่งทั่วประเทศ